Page:Leechdoms wortcunning and starcraft of early England volume 3.djvu/56

 croppas. & nim æscrinde & weliges twiga & acrinde & wirrinde & surre & seales rinde & wudubindan leaf, þas ealle sculan beon genumene on neoðoweardan & on easteweardan þan treowan, scearfige ealle ðas rinda togædere & wylle on haligwætere oððæt hy wel hnexian, do þonne to þan wyrtum on mortere, cnuca eall tosomne. Nim þonne heortes smera & hæferes smera & eald morod & fearres smeru & bares smeru & rammes smeru, mylte mon ealle tosomne & geote to trindan, somnige mon þonne ealle þa ban tosomne ðe man mæge, & cnocie man þa ban mid æxse yre & seoðe & fleote þæt smeru, wyrce to trindan, nime þonne ealde buteran & wylle þa wyrta & þa rinda, don eall tosomne, þonne hit beo æne awylled sette þonne, scearfa þonne eall þæt smera on pannan swa micel swa þu sealfe habban wille & þu getyrwan mæge, sete ofer fyr, læt socian, næs to swiðe weallan, oððaet hyo genoh sy, seoh ðurh clað, sete eft ofer fyr. Nim þonne nygon clufa garleaces gehalgodes, cnuca on wine, wring þurh clað, scaf on myrran þa wyrt & fanthalig wex & brynestor & hwitne rycels, geot þonne innan ða sealfe, swa micel þæt sy III ægscylla gewyrðe, nim þonne ealde sapan & ealdes oxsan mearh & earnes mearh, do þonne ða tyrwan, ond mæng þonne mid cwicbeamenum sticcan oð heo brun sy. Sing þonne þærofer, Benedictus dominus deus meus & þone oþerne benedictus dominus deus israel, & mangnificað, & credo in unum, & þæt gebed, matheus, marcus, lucas, iohannes, sy þæt sar þær hit sy, smite mon ða sealfe ærest on þæt heafod.

Gif poc sy on eagan, nim mearhsapan & hinde meoluc, mæng tosomne & swyng, læt standan oð hit sy